Aragonesismo (lingüistica)

:*Este articlo ye sobre l**elemento lingüistico*'. Pa atros emplegos se veiga aragonesismo.*

Un *'aragonesismo*' ye una presencia d'un elemento u caracter [[lingüistica|lingüistico]] [[Idioma aragonés|aragonés]] en atra lengua a on esto no se trobaba orichinalment. Os aragonesismos gosan presentar-se on i ha habito contacto con chent que charraba aragonés.

== Aragonesismos en sardo ==

En [[Cerdenya]] bi ha presencia d'aragonesismos y catalanismos a causa d'haber pertanyito a la [[Corona d'Aragón]]. Entre as pocas palabras d'orichen clarament aragonés en sardo tenemos *cardelina*, belatras palabras podrían estar-ne como *calentura*, con identico significau en sardo y en [[A Buerda]]. En bels casos pueden estar de vez catalanismos y aragonesismos, como en *seu* y *juje* (*chuche* en part de l'[[aragonés medieval]], *jutge* en catalán).

== Aragonesismos en basco ==

O tema d'os aragonesismos en basco ye poco estudiau. Ye dificil diferenciar cuan mos trobamos con un aragonesismo y cuan mos trobamos con un latinismo antigo que s'ha adaptau dende fa muito tiempo en basco. Por eixemplo a palabra *sabuka* ye muit pareixida a "[[sabuco]]", que encara se fa servir como resto de romanz navarro-aragonés en o castellano de Navarra, pero ye dificil distinguir si ha arribau en o basco a traviés d'o latín *SABUCUM* u a traviés d'o romanz navarro "sabuco".

[[María Pilar Garcés]] considera que a palabra *ezponda* ye un ampre de l'aragonés *espuenda*.. Unatra [[palabra]] que puet estar un ampre de l'aragonés ye [[mallo (cheomorfolochía)|mallo]].

== Aragonesismos en gascón ==

En [[idioma occitán|occitán]] [[gascón]] bi ha posibles aragonesismos como *anhisco*, *arrufà-s*, *balhuaco*, *barràncou* ([[barranco]]), *carrutcho* ([[carrucha]]), *cascarro* ([[carrasca]]), *guito*, *napou* ([[napo]]), *pardou*, *sìrsou* (lo [[cierzo]]), *tòtchou*. A vegadas bel presunto aragonesismo mos hemos de planteyar si no son que parte d'o lexico [[Pireneus|pirenenco]] compartiu entre o gascón y l'aragonés. Bi ha aragonesismos mes locals como por eixemplo en lo gascón de [[Barètge]] s'emplegan as palabras *enroùna* y *enrounà*.

== Aragonesismos en catalán ==

Os aragonesismos son mes frecuents en [[catalán occidental]] que en [[catalán oriental]]. A vegadas ye dificil diferenciar si son aragonesismos u son producto d'estar en a mesma [[isoglosa]] as variedaz orientals d'aragonés y as variedaz occidentals de catalán. Amás, o catalán cuan s'estendilló por a cuenca baixa d'o [[Río Segre|Segre]] y [[Tierras de l'Ebro]] asimiló palabras d'un [[idioma mozarabe|mozarabe]] que yera muito pareixito a o [[navarro-aragonés]] (en podeba estar una variant, pus o mozarabe no yera brenca homochenio en tota a [[peninsula Iberica]] y ye posible que o mozarabe d'o norte d'a [[val d'Ebro]] fuese lo mesmo idioma que o navarro-aragonés).

Arredol de [[Leida]] s'emplega a preposición *enta* en cuenta de *cap a* d'o [[idioma catalán|catalán]] cheneral. En as parlas [[tortosín|tortosinas]] ([[Baixo Ebro]], [[Puertos de Moriella]], [[Matarranya]]), bi ha aragonesismos que han puesto baixar por la val d'Ebro, que antes de la costrucción d'os grans entibos yera una vía natural de comunicación. En as parlas tortosinas s'emplegan palabras como *acotolar*, *foguerill*, *lligallo*, mas frecuents en lo [[Matarranya]] (on se diz *escarbacho*, *chirigallo*, *foia*, *mortalera*, *sisquera*, *tartir* y bi ha embotadas que amuestran una antiga antroponimia *Chamín*, *Lifonso*, *Francho*, *Fagostino*). En as parlas tortosinas talment siga un aragonesismo o ictionimo *samaruc*, pero o feito que ixe peix no se trobe en Aragón fa que dengún no lo haiga considerau. Uno d'os pocos autors que ha estudiau o tema ye [[Artur Quintana]], manimenos seguntes [[Francho Nagore Laín]] no siempre considera como aragonesismos u menciona como aragonesismos lo que ye facil que lo sigan, y tiende a considerar muitas palabras de fonetica no catalana como castellanismos.

En [[Idioma valenciano|valenciano]] son aragonesismos *cabeço*, *lloma*, *llapo*, *gemecar*, *sisquera*, *grill*, *sinse*, *llanda*, *carcallada*, *lolo* (en valenciano antigo), y probablement *foia*, (en caso que no fuese un [[idioma mozarabe|mozarabismo]]).

En bels lugars d'o [[catalán occidental]] que mugan u mugoron con l'aria aragonesoparlant u han recibito pobladors [[Aragón|aragoneses]] ([[Ribagorza oriental]], [[Parlas d'o Guadalop-Mezquín|Guadalop-Mezquín]], [[Forcallo (Castellón)|Forcallo]], [[Onda (Castellón)|Onda]], [[Valencia]] Central), se i ha desarrollau una pronunciación d'a G, J xorda africada (como a ch- en [[Idioma aragonés|aragonés]]), es lo que se diz *apitxat*. Pocos especialistas en filolochía catalana lo consideran aragonesismo, pero lo cierto ye que en [[aragonés medieval]] ixa pronunciación ya existiba (seguntes [[Manuel Alvar]] y atros) y a repoblación d'a Valencia central, a on que l'aria d'apichau ye mes gran, se fació con [[catalans]] y [[aragoneses]].

== Aragonesismos en castellano ==

=== Aragonesismos cheneralizaus en castellano ===
En [[idioma castellano|castellano]] son prou chenerals cualques aragonesismos como *borde*, *chepa*, *faja*, *fajo*, *pleito* u *sisallo*. Muitos d'os aragonesismos se rechistroron como tals en o [[sieglo XVIII]], pero dimpués en os diccionarios oficials deixoron d'especificar-ne l'orichen. Atros aragonesismos antigos como *cabalgata* no han estau consideraus como tals, y mesmo los han considerau italianismos, por una tradicional manca d'estudios que partan d'un buen conoiximiento d'[[Idioma aragonés|aragonés]]. Existe tamién un problema en bella palabra sobre si ye aragonesismo u mozarabismo, feito que aproveita bel investigador tendencioso pa minimizar o elemento aragonés en bel estudio.

Bel aragonesismo como *mallo* u *salada* s'emplega en a terminolochía cheolochica castellana por haber-se conservau bien en as parlas vivas y en a toponimia, d'a on los han conoixiu los cheologos que los estudian.

A traviés d'o castellano bel aragonesismo ha plegau ta atros idiomas, por eixemplo l'antroponimo navarro *Xavier* (con o mesmo orichen que os toponimos [[Xabierre (desambigación)|Xabierre]]), preso por lo [[Idioma basco|basco]], [[idioma francés|francés]], [[idioma catalán|catalán]] y [[Idioma neerlandés|neerlandés]] (a on existe como femenín, visible en [[Xaviera Hollander]]), y que huei ye en [[idioma castellano|castellano]] *Javier*.

=== Aragonesismos en zonas antigament aragonesoparlants ===
En castellano bi ha muitos aragonesismos en as zonas nortorientals u centro-orientals on se charraba o [[romance navarro-aragonés]], formando-ie parte d'o sustrato, y estando elementos esencials en as parlas [[Castellano en Aragón|baturras]] como o [[churro]].

=== Aragonesismos en zonas bascoparlants ===
En o castellano actual d'as vals de [[Roncal]] y [[Val de Sarasaz|Sarasaz]] bi ha aragonesismos. Bels aragonesismos podioron entrar por a [[transhumancia]] ta tierra baixa u l'actividat navatera. En Roncal una selva de [[fayo]]s ye un "[[fayar|fayal]]". En [[Bidángoz]] un huei de meyo anyo se diz "[[vetiello]]" u "betellu". Un forato especial en a cocina tradicional ye un "chelaire" en a [[val de Roncal]].

En [[Alsasua]] encara se diz *chelar* y *chelar-se*, o cual ye indicativo como en o toponimo [[Chus la Penya]] que cuan desapareixió o romance navarro que coexistiba con o [[idioma basco|basco]] a evolución d'a GE, GI, IU, IO, IA latinas yera /ch/ como en l'aragonés actual.

En Alaba bi ha posibles aragonesismos como *ligarza*, *otre*, etc.. que debioron plegar antigament dende [[La Rioja]] y [[Navarra]] u d'una traza mes tardana a traviés d'o castellano d'ixas rechions. Os lingüistas tradicionals los tratan como si fuesen caracteristicas d'o castellano d'a val alta de l'Ebro con a intención de minimizar o substrato aragonés en estudios sobre o castellano d'Aragón.

=== Aragonesismos como influencias locals ===
En zonas centro-orientals como [[provincia de Soria|Soria]], [[provincia de Guadalachara|Guadalachara]], [[provincia de Cuenca|Cuenca]], [[provincia d'Albacet|Albacet]] que mugaban con o territorio d'a [[Corona d'Aragón]] y que tenioron comarcas repobladas en parte con [[navarros]] y [[aragoneses]] tamién son frecuents os aragonesismos. En bella comarca pueden estar [[substrato lingüistico|substrato]] pero en a mes gran parte d'as comarcas son un [[adstrato]]. As coincidencias con l'aragonés que se troban en [[Alaba]] u [[Provincia de Burgos|Burgos]], especialment en a [[Bureba]] u a zona de [[Miranda d'Ebro]], a vegadas pueden estar aragonesismos plegaus dende [[La Rioja]] u a traviés d'o [[camín de Sant Chaime]] u a vegadas producto d'estar en a mesma [[isoglosa]], pus ye la parte alta de la [[val d'Ebro]] l'aria cheografica on o [[latín]] evolucionó ta o [[navarro-aragonés]]. En a [[Serranía de Cuenca]] y en [[Provincia d'Albacet|Albacet]] s'emplega *enrunar*. En o [[dialecto manchego]] son tipicos aragonesismos como *chulla*, *melsa*, *zuro*, *zarrio*, y talment *sotri*/*sotre*/*esotro* ("otri").

=== Aragonesismos en castellano d'o sud ===
O [[Castellano murciano|murciano]] ye un dialecto meridional d'o castellano que s'esferencia d'atros dialectos meridionals por l'abundancia de lexico [[idioma catalán|catalán]] y [[Idioma aragonés|aragonés]]. O murciano se charra amás de en [[Rechión de Murcia|Murcia]], en o sud d'[[provincia d'Alicant|Alicant]] y en bella comarca oriental d'[[provincia d'Almería|Almería]], [[provincia de Chaén|Chaén]], y [[provincia de Granada|Granada]] ([[Fueya de Baza]]), on tamién participoron catalans y aragoneses en a suya [[Repoblación (demografía)|repoblación]].

A traviés d'este [[Castellano murciano|murciano]] bel aragonesismo ha plegau a l'[[andaluz]] oriental d'atras partes de [[provincia de Chaén|Chaén]], [[provincia de Granada|Granada]] y [[provincia d'Almería|Almería]]. [[Teresa Garulo]] considera la traza como se presenta bel arabismo en andaluz oriental aragonesismo porque se troba tamién en [[Aragón]] y [[Rechión de Murcia|Murcia]], u ye prou pareixiu a como se troba en Murcia y Aragón. En este caso representan arabismos presos por aragoneses en tierras mes a lo norte y traitos ta [[Andalucía]] con a [[Reconquista]] y repoblación, estando por tanto diferents de los mesmos arabismos en atras partes d'Andalucía y que han pasau a traviés d'o [[idioma mozarabe|mozarabe]] local u d'o [[idioma castellano|castellano]]:

**Gargol*, *Alhábega*, *Almazara*, *Azagador*, *Badana*, *Badina*, *ciclón*, *Cofín*, *Dula*, *Falca*, *Garbillo*, *Jabega*, *Talegazo*, *Tarquín*, *Zafa*, *Zoqueta*, *Aberjena*, *Abercoque*, *Almada*, *Cequia*.

[[Antonio Garzía Carrillo]] en troba mes, y tamién d'orichen [[latín]], pero a vegadas son mes locals que os anteriors aragonesismos-arabismos traitos por os repobladors:

**ababol*, *alatón*, *alatonero*, *aliaga*, *arraclán*, *arto*, *baladre*, *ballico*, *ballueca*, *borde* referito a plantas, *calandria real*, *caparra*, *caricas*, *carnuza*, *casca*, *charla* (tordo), *charlo*, (tordo), *churra*, *engañapastor*, *grillones*, *guizque*, *melón de agua*, *pella*, *prisco*, *ramuja*, *rastra*, *sabuco*, *sarga*, *sequero de arto*, *sietenrama*, *tajugo*, *tapaculo*, *tápana*, *tapanera*, *uña de gato*, *zaragocía*, *zueca*.

L'aragonesismo *galacho* s'emplega en a parla de [[Chaén]] pa dicir os surcos erosivos que esgarrapa l'augua de plevia en os [[olivar]]s.

Bel aragonesismo, mas que mas semantico, que plegan ta as [[Islas Canarias]] seguntes [[Manuel Alvarez García]]:

**Ansias-Fatiga*, *Arveja*, *Caida*/*caída*, *Calandra*, *Canuto*, *Dula*, *Funda*, *Gramar*, *Masadera*, *Mollizna*, *Morral*, *Piña* (con o significau de [[panolla]]), *Tolva*, *Tormo*, *Vara* y *Zahorra*.
**medregal*/*pedregal*/*bedregal*, os nombres canarios d'o peix *Seriola Dumerilii*, (*pez de limón* en castellano cheneral) son derivaus d'un cruce entre *pedregal* y de l'aragonés "[[madrilla]]", que [[Apuleyo]] deciba *MATRICULUS*.

[[Alcalá Venceslada]] en *Vocabulario andaluz* documenta *lucana*, pero con lo sentito de linterna u farol, sentito que deriba segurament de lo sentito de *lucerna romana*, *candil* u *lampara* que teneba la palabra en [[aragonés d'as comunidaz aragonesas]] de lo [[sieglo XV]] (*alucana*).

== Referencias ==


== Bibliografía ==
* [[Jose María Iribarren]]: *Vocabulario navarro*. *Diario de Navarra*. 1997
* [[María Dolores Gordón Peral]]: *Aragonesismos vivos y voces de filiación oriental en el léxico andaluz''. Archivo de Filología Aragonesa XLI

## Vinclos externos
*https://web.archive.org/web/20090711031636/http://mayores.uji.es/proyectos/proyectos/Aragonesismos.pdf